和舍弟中秋月
作者：黄庭堅
朝代：宋

paragraphs: 高秋摇落四十五，清都早霜凋桂叢。
纖塵不隔四維凈，寒光獨照萬象中。
少年氣與節物競，詩豪酒聖難爭鋒。
桓伊老驥思千里，尚能三弄當清風。
廣文陋儒嬾於事，浩歌不眠倚梧桐。
百憂生火作內熱，何時心與此月同。
後生晚出不勉學，從漢至今無揚雄。
天馬權奇大宛種，吾家阿熊風骨聳。
言詩已出靈運前，行身未聞孟軻勇。
明窗文字不取讀，蜘蛛結網塵堆壅。
少壯幾時夏已秋，待而成人吾木拱。
憐汝起予秋月篇，我衰安得筆如椽。
但使樽中常有酒，不辭坐上更無氈。
把詩問字爲汝說，便當侯家歌舞筵。